Sigur Rós

Sigur Rós – islandų post roko grupė su klasikiniais, minimalistiniais ir eksperimentiniais elementais. Grupė garsi nežemišku skambesiu ir išskirtiniu Jón Þór „Jónsi“ Birgisson falcetu. Grupės pavadinimas, Sigur Rós, kilo iš Jónsi sesers, Sigurrós (gimusios tuo pačiu metu kai susikūrė grupė), vardo, atskyrus dvi sudėtines šio vardo dalis. Išvertus iš islandų kalbos grupės pavadinimas reiškia „Pergalės rožė“.

Istorija

Von (1997 m.) ir Von brigði (1998 m.) 

Jón Þór „Jónsi“ Birgisson (vokalas, gitara), Georg „Goggi“ Hólm (bosinė gitara), Ágúst Ævar Gunnarsson (mušamieji) grupę įkūrė 1994 m. rugpjūtį, Reikjavike.
Daugybė atsitiktinumų Sigur rós istorijoje. Pavyzdžiui, Jónsi grojimas gitara naudojant smičių: Ágúst gimtadienio proga gavo dovanų smičių, kuriuo Georg pradėjo kankinti savo bosinę gitarą - skambėjo baisiai, tada Jónsi pabandė juo groti savąja gitara - skambėjo geriau. Nuo tos dienos smičius buvo naudojamas kiekvienam koncerte. 
Pirmoji grupės įrašyta daina - “Fljúgðu” (įrašyta per šešias valandas). Netrukus grupė pasirašė sandorį su Sugarcubes valdoma įrašų kompanija Smekkleysa (angliškas vertimas "Bad Taste" ("Prastas Skonis")). 1997 m. išleistas albumas "Von" ("Viltis"), o 1998 m. šio albumo remiksų kolekcija "Von brigði". 1997 m. Grupė priėmė hipių įvaizdį: pradėjo nešioti hipių drabužius, užsiaugino plaukus ir barzdas. 1998 m. prie grupės prisijungė klavišininkas Kjartan „Kjarri“ Sveinsson - vienintelis narys su muzikiniu išsilavinimu. Tolesniuose įrašuose jis daugiausia dirbo su orkestro ir styginių instrumentų aranžuotėmis.

Ágætis byrjun (1999 m.) 
1998 m. ketvertuku tapusi grupė pradėjo įrašinėti Ágætis Byrjun. Išleidimo datą teko atidėti iki 1999 m. birželio 12 d. Tądien albumas pristatytas Reykjaviko islandiškame operos teatre. Tai buvo paskutinis koncertas, kuriame su grupe grojo pirmasis būgnininkas Águst, kurį vėliau pakeitė Orri. Albumas turėjo didžiulį komercinį pasisekimą Islandijoje. Grupe susidomėjo Didžiosios Britanijos įrašų kompanija Fat Cat. Ji 1999 m. rugsėjį Didžiojoje Britanijoje išleido “Svefn-g-englar" EP, o 2000 m. kovą "Ný Batterí" EP. 2000 m. rugpjūčio 14 d. Fat Cat perleido ir “Ágætis Byrjun”. 2001 m. įrašų kompanija Pias albumą perleido ir Šiaurės Amerikoje.
Albumas išgirtas kritikų ir mylimas klausytojų sulaukė ir komercinės sėkmės - parduotas kelių milijonų tiražu. Pasaulyje grupė tapo žinoma dėl Jónsi vokalo ir grojimo gitaros stygas virpinant violančelės smičiumi. 
2000 m. grupė pasirašė sutartį su įrašų kompanija MCA, kuriai suteikė teises platinti Sigur Rós kūrybą Amerikoje. 2001 m. įvyksta pirmas koncertinis turas JAV.
Albumo kūriniams "Svefn-g-englar" ("(„Vaikščiojantis Mieguose“, taip pat „Englar“ reiškia „Angelas“) bei “Viðrar Vel Til Loftárása” („Oras Palankus Lėktuvų Antskrydžiui“) sukurti pirmieji grupės video klipai.
2000 m. Sigur rós įrašė balsus islandiškam matematiniam vaikų video žaidimui “Reiknibíllinn” („Skaičiavimo mašina“).

() (2002 m.) 
2001 m. netoli Reykjaviko esančiame kaimelyje Álafoss, grupė aptiko apleistą plaukiojimo baseiną. Nusipirkę pastatą, jį perdarė į įrašų studiją, kurią pavadino 'sundlaugin' (tvenkinys, duburys, klanas). 2001 m. pradžioje Sigur Rós su draugu Steindór Andersen pakrikštijo studiją pirmuoju bendru įrašu - EP "Rímur".  Čia ir įrašytas ir albumas “()”. Įrašai vyko 2002 m. sausio-kovo mėnesiais. Albume 8 pavadinimų neturinčios dainos, kurias 30 sekundžių tyla perskiria į dvi dalis: pirmoji - šviesi, antroji - niūresnė.
Albumo dainos neturi tekstų. Jónsi dainuoja neegzituojančia kalba: islandiškai ‘vonlenska’, angliškai ‘hopelandic’, lietuviškai "vilties kalba". Keturi skirtingi albumo įpakavimai buvo pristatyti skirtinguose planetos regionuose: Europoje, Amerikoje, Australijoje ir Japonijoje. Islandija neturi savo išskirtinio įpakavimo, vietoj to šalyje galima įsigyti visų skirtingų įpakavimų variantus.
2003 m. išleistas albumą reklamuojantis singlas "Untitled 1". Taip pat pirmajam albumo kūriniui sukurtas video klipas, kuris MTV Europos Muzikos Apdovanojimuose pripažintas geriausiu video.
2003 m. Pradžioje grupė leidosį į platų koncertinį turą po Europą ir Ameriką, kuriame buvo ir legendiniai pasirodymai Londono Hammersmith Apollo salėje, bei Niujorko  Radio City muzikos arenoje. Šiame ture pirmą kartą buvo įmanoma įsigyti grupės kurtą dokumentinio filmo "Hlemmur" garso takelį. Vasarą išėjo užtarnautų atostogų po kurių suvieniję jėgas su grupe Radiohead parašė muziką Merce Cunningham šiuolaikinio šokio spektakliui „Split Sides“. Rezultatas išleistas kaip EP "Ba Ba Ti Ki Di Do". Radiohead dalis niekad nebuvo išleista.

Diskografija

Studijiniai albumai 
 Von (1997 m.)
 Ágætis Byrjun (1999 m.)
 () (2002 m.)
 Takk… (2005 m.)
 Með suð í eyrum við spilum endalaust (2008 m.)
 Valtari (2012 m.)
 Kveikur (2013 m.)

Filmų garso takeliai 
 "Hlemmur" (2003 m.)

Remiksų albumai 
 Von brigði (1998 m.)

Rinkiniai 
 Hvarf-Heim (2007 m.)

Singlai ir EP 
 “Svefn-g-englar" EP (1999 m.)
 "Ný Batterí" EP (2000 m.)
 "Rímur" EP (2001 m.) (kartu su Steindór Andersen)
 "Untitled 1" (2003 m.)
 "Ba Ba Ti Ki Di Do" (2004 m.)

Videografija

Muzikos klipai 
 "Svefn-g-englar" (2000 m.)
 "Viðrar Vel Til Loftárása" (2001 m.)
 "Untitled #1" (2003 m.)
 "Glósóli" (2005 m.)
 "Hoppípolla" (2005 m.)
 "Sæglópur" (2006 m.)

Filmai 
 Heima (2007 m.)

Išnašos

Nuorodos 

 Oficialusis grupės puslapis, daug nemokamos muzikos ir vaizdo medžiagos parsisiuntimui
 Oficialusis grupės mini puslapis, skirtas albumui Takk… 
 Grupės diskografija 
 Grupės dainų tekstai, išversti į anglų kalbą
 Daugybė detalios informacijos apie grupę
 

Islandijos atlikėjai
Roko atlikėjai